Asbestarbejdere med kræft kan se frem til at det bliver nemmere at få erstatning, selvom lægen eller arbejdsgiveren ikke har anmeldt sygdommen som en arbejdsskade.

Beskæftigelsesminister Claus Hjort Frederiksen (v) barsler med en lovændring, så det bliver lettere for eksempelvis asbestsyge at få erstatning. Onsdag fremsætter ministeren et lovforslag som ændrer reglerne. Hundredvis af asbestramte med lungehindekræft har ikke fået erstatning, fordi lægen har glemt at anmelde skaden, men det bliver der altså nu lavet om på. - Hvis man får kræft af at arbejde, skal man have den erstatning, man har krav på, lyder det fra ministeren. Ændringerne gælder ikke kun mennesker, der er blevet syge af at arbejde med asbest. Reglerne ændres også i forhold til ulykker. Fremover vil en uheldig medarbejder også kunne få erstatning for en ulykke, hvis arbejdsgiveren glemmer at indberette skaden.